### NN 10/2026 (28.1.2026.), Odluka Ustavnog suda Republike Hrvatske broj: U-IIIA-1824/2024 od 16. prosinca 2025.

Ustavni sud Republike Hrvatske

79

Ustavni sud Republike Hrvatske, u sastavu Frane Staničić, predsjednik, te suci Andrej Abramović, Mato Arlović, Sanja Bezbradica Jelavić, Ante Galić, Biljana Kostadinov, Lovorka Kušan, Maša Marochini Zrinski, Rajko Mlinarić, Goran Selanec, Miroslav Šeparović i Miroslav Šumanović, odlučujući o ustavnoj tužbi koju je podnijela Snježana Britvarević iz Novalje, koju zastupa Zvonimir Raić, odvjetnik u Zagrebu, na sjednici održanoj 16. prosinca 2025. donio je

ODLUKU

I. Ustavna tužba se usvaja.

II. Županijski sud u Velikoj Gorici dužan je donijeti odluku u predmetu koji se pred tim sudom vodi pod brojem Gž-377/2025 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe Snježani Britvarević iz Novalje, Samorašnji put 91, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.), u iznosu od 1.020,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa, uprave i digitalne transformacije Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Snježana Britvarević iz Novalje (u daljnjem tekstu: podnositeljica), podnijela je 18. travnja 2024. ustavnu tužbu smatrajući da joj je zbog dugotrajnosti izvanparničnog postupka koji se vodi pred Općinskim sudom u Kutini (u daljnjem tekstu: prvostupanjski sud) pod brojem R1-43/2024 (ranije: R1-9/2023, R1-30/2020) povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka, na temelju članka 69. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) Ustavnom sudu dostavljen je spis prvostupanjskog suda broj: R1-43/2024.

II. PREGLED RADNJI U POSTUPKU

3. Podnositeljica je 11. srpnja 2020. podnijela prijedlog prvostupanjskom sudu protiv tuženice, radi razvrgnuća suvlasničke zajednice.

Prvo ročište održano je 30. travnja 2021.

Rješenjem od 28. listopada 2021. utvrđen je prekid postupka zbog smrti protustranke.

Podneskom od 25. ožujka 2022. nasljednici protustranke, nakon okončanja ostavinskog postupka, obavijestili su sud da preuzimaju postupak te su zatražili njegov nastavak.

Rješenjem od 12. siječnja 2023. postupak je nastavljen.

Podnositeljica je 16. siječnja 2023. podnijela zahtjev za zaštitu prava na suđenje u razumnom roku.

Rješenjem predsjednice prvostupanjskog suda broj: Su-Gzp I-1/2023-4 od 24. siječnja 2023. zahtjev podnositeljice je utvrđen osnovanim te je sucu zaduženom za predmet naloženo riješiti spis u roku od pet (5) mjeseci.

Rješenjem od 3. ožujka 2023. određeno je provođenje očevida na licu mjesta uz prisustvo građevinskog i geodetskog vještaka.

Očevid je održan 4. travnja 2023.

Nalaz i mišljenje vještaka dostavljeni su prvostupanjskom sudu 10. travnja 2023.

Ročište je održano 15. svibnja 2023.

Rješenjem prvostupanjskog suda broj: R1-9/2023 od 31. svibnja 2023. određena je dioba nekretnina prodajom na javnoj dražbi.

U povodu navedenog rješenja protustranke su izjavile žalbu, a podnositeljica je predložila ispravak i nadopunu rješenja.

Spis je upućen Županijskom sudu u Velikoj Gorici 7. rujna 2023.

Dopisom od 17. listopada 2023. spis je vraćen prvostupanjskom sudu jer nije odlučeno o prijedlogu podnositeljice.

Rješenjem prvostupanjskog suda od 15. ožujka 2024. djelomično je ispravljeno rješenje od 31. svibnja 2023.

U povodu navedenog rješenja podnositeljica je izjavila žalbu.

Rješenjem Županijskog suda u Velikoj Gorici broj: Gž-731/2023 od 18. listopada 2024. uvažene su žalbe stranaka te su ukinuta oba nižestupanjska rješenja.

Prvostupanjski sud, rješenjem broj: R1-43/2024 od 10. veljače 2025., odredio je diobu nekretnina prodajom na javnoj dražbi.

Postupak se u povodu žalbi stranaka vodi pred Županijskim sudom u Velikoj Gorici pod brojem Gž-377/2025.

III. MJERODAVNO PRAVO

4. U glavi VI. (članci 65. – 69.) Zakona o sudovima (»Narodne novine« broj 28/13., 33/15., 82/15., 67/18., 21/22., 60/22., 16/23. i 155/23.; u daljnjem tekstu: ZoSud:28/13-155/23) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

Pravna sredstva za zaštitu prava na suđenje u razumnom roku izmijenjena su Zakonom o izmjenama i dopunama Zakona o sudovima (»Narodne novine« broj 36/24., u daljnjem tekstu: ZIDZoSud:36/24).

IV. DOPUŠTENOST USTAVNE TUŽBE

5. U rješenju broj: U-IIIA-2199/2024 od 8. listopada 2024. (»Narodne novine« broj 131/24.) Ustavni sud, imajući u vidu ZIDZoSudom:36/24 izmijenjeni zakonodavni model zaštite prava na suđenje u razumnom roku (kako je bio) propisan člancima 65. – 69. ZoSuda:28/13-155/23, zauzeo je stajalište da je pretpostavka za dopuštenost ustavne tužbe, podnesene nakon 2. travnja 2024. zbog povrede prava na suđenje u razumnom roku, ta da je podnositelj prethodno koristio dopušteno pravno sredstvo protiv nerazumne duljine postupka.

5.1. Budući da je u trenutku podnošenja ustavne tužbe podnositeljica koristila pravna sredstva koja su joj bila na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

6. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i mjerodavnih tijela te važnost predmeta postupka za podnositelja.

U konkretnom slučaju, Ustavni sud razmatra postupanje nadležnog suda i podnositeljice od 11. srpnja 2020. kada je podnositeljica podnijela prijedlog do dana donošenja ove odluke (razmatrano razdoblje).

1) Duljina sudskog postupka

7. Izvanparnični postupak radi razvrgnuća suvlasničke zajednice pokrenut je 11. srpnja 2020. prijedlogom podnositeljice te još uvijek nije okončan. Ustavni sud utvrđuje da navedeni postupak u konkretnom slučaju od podnošenja prijedloga do donošenja ove odluke traje ukupno pet (5) godina, pet (5) mjeseci i pet (5) dana.

2) Složenost sudskog predmeta

8. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnog suda

9. Postupak se u razmatranom razdoblju gotovo cijelo vrijeme vodio pred prvostupanjskim sudom te je zbog smrti protustranke bio u prekidu oko jedne godine i dva mjeseca. Predmet se u povodu žalbe vodi pred Županijskim sudom u Velikoj Gorici.

4) Ponašanje podnositelja ustavne tužbe

10. Ocjena je Ustavnog suda da podnositeljica u razmatranom razdoblju nije pridonijela duljini trajanja postupka.

VI. OCJENA USTAVNOG SUDA

11. Imajući u vidu okolnost da je riječ o postupku koji traje preko pet (5) godina te još uvijek nije okončan, Ustavni sud ocjenjuje da je podnositeljici povrijeđeno pravo da sud u razumnom roku odluči o njezinim pravima i obvezama, koje je zajamčeno člankom 29. stavkom 1. Ustava.

1) Izreka odluke i nalog predsjedniku nadležnog suda

12. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednica drugostupanjskog suda dužna dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

13. Sukladno članku 63. stavku 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj. Pri određivanju primjerene naknade Ustavni sud uzeo je u obzir da je postupak, zbog smrti protustranke, bio u prekidu nešto više od jedne godine.

14. Odluka o objavi temelji se na članku 29. Ustavnog zakona (točka V. izreke).

Broj: U-IIIA-1824/2024

Zagreb, 16. prosinca 2025.

USTAVNI SUD REPUBLIKE HRVATSKE

Predsjednik
 dr. sc. Frane Staničić, v. r.